CELEX: 32015R0878
Language: hu
Date: 2015-06-08 00:00:00
Title: A Tanács (EU) 2015/878 rendelete (2015. június 8.) a jemeni helyzetre tekintettel hozott korlátozó intézkedésekről szóló 1352/2014/EU rendelet módosításáról

9.6.2015   
            
            
               HU
            
            
               Az Európai Unió Hivatalos Lapja
            
            
               L 143/1
            
         A TANÁCS (EU) 2015/878 RENDELETE
   (2015. június 8.)
   a jemeni helyzetre tekintettel hozott korlátozó intézkedésekről szóló 1352/2014/EU rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikkére,
   tekintettel a jemeni helyzetre tekintettel hozott korlátozó intézkedésekről szóló, 2014. december 18-i 2014/932/KKBP tanácsi határozatra (1),
   tekintettel az Európai Unió külügyi és biztonságpolitikai főképviselője és az Európai Bizottság együttes javaslatára,
   mivel:
   
               (1)
            
            
               A 2014/932/KKBP tanácsi határozat átülteti az ENSZ Biztonsági Tanácsának a jemeni helyzetre tekintettel hozott korlátozó intézkedésekről szóló, 2014. február 26-i 2140 (2014) számú határozatát, továbbá rendelkezik a 2140 (2014) számú ENSZ BT-határozat 19. pontja alapján létrehozott bizottság által jegyzékbe vett egyes személyek belépésére vonatkozó korlátozásokról, valamint e személyek pénzeszközeinek és gazdasági erőforrásainak befagyasztásáról.
            
         
               (2)
            
            
               Az 1352/2014/EU tanácsi rendelet (2) végrehajtja a 2014/932/KKBP határozatot.
            
         
               (3)
            
            
               Az ENSZ Biztonsági Tanácsa 2015. április 14-én elfogadta a 2216 (2015) számú határozatot, amely kibővíti a jegyzékbe vételi kritériumokat, és megtiltja a fegyverszállítást a jegyzékbe vett személyek és szervezetek, továbbá a nevükben vagy az irányításuk szerint Jemenben eljáró személyek és szervezetek részére vagy javára. A 2014/932/KKBP határozat módosításáról szóló (KKBP) 2015/882 tanácsi határozat (3) révén a Tanács úgy döntött, hogy ennek megfelelően kibővíti a jegyzékbe vételi kritériumokat.
            
         
               (4)
            
            
               Ezen intézkedések közül néhány az Európai Unió működéséről szóló szerződés hatálya alá tartozik, ennélfogva – különösen a tagállamokban tevékenykedő gazdasági szereplők általi egységes alkalmazásuk biztosítása céljából – a végrehajtásukhoz uniós szintű szabályozás szükséges.
            
         
               (5)
            
            
               Ezért az 1352/2014/EU rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 1352/2014/EU rendelet a következőképpen módosul:
   
               1.
            
            
               Az 1. cikk a következő ponttal egészül ki:
               „j)   »technikai segítségnyújtás«: javításhoz, fejlesztéshez, gyártáshoz, összeszereléshez, teszteléshez, karbantartáshoz és minden egyéb műszaki szolgáltatáshoz kapcsolódó műszaki támogatás, amely lehet oktatás, tanácsadás, képzés, munkatapasztalatok vagy készségek átadása, vagy konzultációs szolgáltatások nyújtása; és magában foglalja a támogatás szóbeli formáit is.”;
         
               2.
            
            
               A szöveg a következő cikkel egészül ki:
               „1a. cikk
               Tilos:
               
                           a)
                        
                        
                           az I. mellékletben szereplő bármely természetes vagy jogi személy, szervezet vagy szerv részére közvetlenül vagy közvetve olyan technikai segítségnyújtást biztosítani, amely katonai tevékenységekhez vagy fegyverek és bárminemű kapcsolódó anyag rendelkezésre bocsátásához, gyártásához, karbantartásához és használatához kapcsolódik, ideértve a fegyvereket és lőszereket, a katonai járműveket és felszereléseket, a katonai jellegű felszereléseket, valamint ezek pótalkatrészeit;
                        
                     
                           b)
                        
                        
                           az I. mellékletben szereplőbármely természetes vagy jogi személy, szervezet vagy szerv részére közvetlenül vagy közvetve katonai tevékenységekkel kapcsolatos finanszírozást vagy pénzügyi támogatást nyújtani, beleértve különösen a fegyverek vagy azokhoz kapcsolódó hadianyagok eladására, szolgáltatására, átadására vagy kivitelére, illetve a kapcsolódó technikai segítségnyújtásra vonatkozó támogatásokat, kölcsönöket és exporthitel-biztosítást, valamint biztosítást és viszontbiztosítást.”
                        
                     ;
         
               3.
            
            
               A 3. cikk (1) bekezdése a következő ponttal egészül ki:
               
                           „d)
                        
                        
                           a 2014/932/KKBP határozat 1. cikkével bevezetett fegyverembargó megsértése, valamint a Jemenbe irányuló humanitárius segélyek kiszállításának, az azokhoz való hozzáférésnek vagy szétosztásuknak a megakadályozása.”
                        
                     .
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. június 8-án.
      
         
            a Tanács részéről
         
         
            az elnök
         
         D. REIZNIECE-OZOLA
      
   
   
      (1)  HL L 365., 2014.12.19., 147. o.
   
   
      (2)  A Tanács 1352/2014/EU rendelete (2014. december 18.) a jemeni helyzetre tekintettel hozott korlátozó intézkedésekről (HL L 365., 2014.12.19., 60. o.).
   
      (3)  A Tanács (KKBP) 2015/882 határozata (2015. június 8.) a jemeni helyzetre tekintettel hozott korlátozó intézkedésekről szóló 2014/932/KKBP határozat módosításáról (lásd e Hivatalos Lap 11. oldalát).